Сёлета Беларускі дзяржаўны універсітэт культуры і мастацтваў развітаўся з 15 уладальнікамі дыпломаў, якія навучаліся па мэтавым наборы. На змену ім пасля ўступных іспытаў пасведчанні студэнтаў атрымаюць ажно 32 “мэтавікі”: для іх зарэзервавана прыкладна 20% месцаў ад агульнага плана набору. І сумнявацца ў тым, што ўсе гэтыя месцы будуць запоўнены, сёння не выпадае. Лік заявак з рэгіёнаў ужо перавысіў сотню. Хаця яшчэ зусім нядаўна складвалася трохі іншая сітуацыя — у нечым нават парадаксальная. Ахвотных паступаць ва універсітэт па агульных правілах ніколі не бракавала, а вось месцы, прызначаныя для мэтавага набору, часам увогуле заставаліся вакантнымі.